LIVE Updates: गाजीपुर और टिकरी बॉर्डर से हटाए जा रहे हैं बैरिकेड, टिकैत ने कहा संसद तक ले जाएंगे ट्रैक्टर
किसानों के आंदोलन स्थ्ल दिल्ली के पास गाजीपुर और टिकरी बॉर्डर से पुलिस बैरिकेड को हटा रही है। प्रशासन के अधिकारियों का कहना है कि कुछ देर में पूरा रास्ता क्लियर हो जाएगा।
नई दिल्ली: दिल्ली-उत्तर प्रदेश बॉर्डर के पास गाजीपुर में किसानों के आंदोलन स्थल से दिल्ली पुलिस ने बैरिकेड्स को हटाना शुरू कर दिया है। केन्द्र के तीन कृषि कानूनों का विरोध कर रहे किसानों की 26 जनवरी को दिल्ली में ‘ट्रैक्टर परेड’ के दौरान हुई हिंसा के बाद, पुलिस ने वहां लोहे तथा सीमेंट के बैरिकेड्सऔर कांटेदार तार लगा दिए थे। उधर, टिकरी बॉर्डर से भी बैरिकेड्स हटाए जा रहे हैं। उधर राकेश टिकैत ने कहा कि बैरिकेड्स हटने के बाद किसान संसद तक ट्रैक्टर लेकर जाएंगे। पुलिस अधिकारी और मजदूर गाजीपुर में राष्ट्रीय राजमार्ग-9 पर लगाई गई लोहे की कीलों को भी हटाते हुए देखे गए, जहां सैकड़ों किसान नवंबर 2020 से सड़क़ों पर डटे हैं। ज्यादातर किसान भारतीय किसान यूनियन (बीकेयू) से संबद्ध हैं। कृषि कानूनों के खिलाफ विभिन्न किसान संगठनों के प्रदर्शन की अगुवाई संयुक्त किसान मोर्चा (एसकेएम) कर रहा है। अवरोधक हटाने का काम उच्चतम न्यायालय के 21 अक्टूबर के निर्देश के बाद किया जा रहा है, जिसमें शीर्ष अदालत ने दिल्ली के सीमावर्ती सिंघू, टिकरी और गाजीपुर में विरोध प्रदर्शनों के कारण बाधित सड़कों को खोलने को कहा था। कृषि कानूनों के खिलाफ प्रदर्शन कर रहे किसानों का कहना है कि ये कानून किसानों के हित में नहीं हैं, जबकि केन्द्र सरकार इन्हें किसान-समर्थक बता रही है। 